Plaaslike sakereise herstel tweede vinnigste ter wêreld | Maroela Media
Plaaslike sakereise herstel tweede vinnigste ter wêreld
Naas Nieu-Seeland is Suid-Afrika die land wie se plaaslike sakereise die vinnigste herstel het sedert die uitbreking van Covid-19 wêreldwyd. Die getal sakereise wat tans in Suid-Afrika onderneem word, is wel net 25% van wat dit voor die uitbreking van die koronavirus was. In Nieu-Seeland is die syfer soveel as 80% van wat dit voor Covid-19 was. In die VSA en Switserland reis net tussen 1% en 10% van sakelui in vergelyking met die getal mense wat voor die uitbreking van die virus plaaslik gereis het.
Dié syfers is vandeesweek deur die reisagentskap FCM Travel, 'n onderafdeling van Flight Centre, bekendgemaak. FCM Travel het 'n dokument bekendgestel wat ondersoek instel na die uitdagings waardeur sakereise in die gesig gestaar word, insluitend inperkings deur regerings, strenger gesondheidsvereistes en huiwering by mense om te reis.
Die agentskap voorspel dat reisvlakke in etlike wêrelddele, vir internasionale sowel as plaaslike reise, in September en Oktober vanjaar na normaal sal terugkeer.
Andrew Stark, besturende direkteur van Flight Centre in die Midde Ooste en Afrika, sê Suid-Afrikaanse maatskappye is dapperder in hul benadering tot Covid-19 en wys 'n definitiewe aptyt vir reis. Daarom dat reisvlakke hier so vinnig herstel het. "Sodra die entstof meer vrylik beskikbaar is, verwag ons dat die koers waarteen mense (plaaslike en internasionaal) reis vinniger sal herstel."